**Ministru kabineta un Latvijas Pašvaldību savienības**

**vienošanās un domstarpību**

**PROTOKOLS**

|  |  |  |
| --- | --- | --- |
| Rīgā |  | 2019.gada \_\_.oktobrī |
|  |  |  |

**I. daļa Ministru kabineta un Latvijas Pašvaldību savienības**

 **vienošanās un domstarpības par vidējā termiņa**

**2020. -2022.gadam budžeta ietvaru**

Saskaņā ar Likuma par budžetu un finanšu vadību 16.2 panta septīto daļu, Ministru kabinets un Latvijas Pašvaldību savienība vienojas protokolā iekļaut sadaļu par vidēja termiņa budžetu (2020.-2022.gads), izskatot sekojošus jautājumus:

1. **Par pašvaldību budžetu ieņēmumiem vidējā termiņā (2020. – 2022.gads)**

**Latvijas Pašvaldību savienības viedoklis:**

Atbilstoši Eiropas vietējo pašvaldību hartai paredzēt pašvaldībām pastāvīgu, stabilu un prognozējamu ieņēmumu bāzi 2020.gadā un vidējā termiņā, kas nodrošinātu pašvaldībām nepieciešamos finanšu resursus pašvaldību funkciju veikšanai un saistību izpildei.

Ja nodokļu politikā tiek veiktas izmaiņas (iedzīvotāju ienākuma nodoklī un/vai nekustamā īpašuma nodoklī), kas rada negatīvu fiskālu ietekmi uz pašvaldību budžetiem, pašvaldību ieņēmumu bāzes samazinājumu pilnā apmērā kompensēt no valsts budžetā ieskaitāmo nodokļu daļas.

**Ministru kabineta viedoklis:**

Pašvaldībām tiek paredzēta pastāvīga, stabila un prognozējama ieņēmumu bāze 2020.gadā un vidējā termiņā, kas nodrošina pašvaldībām nepieciešamos finanšu resursus pašvaldību funkciju veikšanai un saistību izpildei.

**Latvijas Pašvaldību savienības viedoklis:**

Ievērojot vidēja termiņa budžeta ietvarā noteikto, nodrošināt, ka pašvaldību budžetu nodokļu ieņēmumi kopā ar speciālo valsts budžeta dotāciju 2020.gadā un arī vidējā termiņā veido 19,6% no kopbudžeta nodokļu ieņēmumiem, neieskaitot valsts sociālās apdrošināšanas obligātās iemaksas valsts pamatbudžetā veselības aprūpes finansēšanai, tādējādi ievērojot proporcionalitātes principu starp valsts un pašvaldību finanšu iespējām.

**Ministru kabineta viedoklis:**

Pašvaldībām tiek nodrošināts stabils reģionālā griezumā sabalansēts finansējums, paredzot, ka speciālā dotācija 2020., 2021. un 2022.gadā nav mazāka kā 148 060 368 *euro* pie iedzīvotāju ienākuma nodokļa sadalījuma starp pašvaldību budžetiem un valsts budžetu attiecīgi 80% / 20%. 2020.gadā nevienai pašvaldībai pēc pašvaldību finanšu izlīdzināšanas nav mazāki izlīdzinātie ieņēmumi. Attiecībā uz turpmākajiem gadiem Finanšu ministrijai veikt aprēķinus, ņemot vērā plānotās reformas, un sagatavot priekšlikumus sabalansētam finansējuma sadalījumam reģionālā griezumā.

**2. Par pašvaldību aizņēmumiem vidējā termiņā (2020. – 2022.gads)**

**Latvijas Pašvaldību savienības viedoklis:**

1. Nodrošināt pašvaldību pieprasījumam atbilstošu aizņēmumu kopējo palielinājumu tādējādi, lai pašvaldībām pieejamie aizņēmumi resursi ļautu operatīvi saņemt aizņēmumus gan ES un citas ārvalstu finanšu palīdzības līdzfinansēto projektu īstenošanai, gan aktuālo pašvaldību investīciju projektu īstenošanai.
2. Lai pašvaldībām aizņemšanās nosacījumi būtu prognozējami vismaz vidējā termiņā, ņemot vērā, ka pašvaldības investīcijas infrastruktūrā plāno vairākus gadus uz priekšu, saglabāt pašvaldību aizņemšanās pamatprincipus (*ar iespējamu izņēmumu attiecībā uz 2020.gadu*), par kuriem 2019.gadā tika panākta vienošanās starp pašvaldībām un valdību:
	1. bez pašvaldības budžeta līdzfinansējuma nodrošināt aizņēmumus:
3. ES fondu un pārējās ārvalstu finanšu palīdzības līdzfinansēto projektu īstenošanai, t.sk. infrastruktūras attīstības projektiem deinstitucionalizācijas plānu ietvaros;
4. Emisijas kvotu izsolīšanas instrumenta līdzfinansēto projektu īstenošanai, kuros aizņēmuma apmērs neattiecināmajām izmaksām nepārsniedz projekta attiecināmo izmaksu kopsummu;
5. valsts nozīmes sporta, aizsardzības infrastruktūras attīstības projektu īstenošanai, kuri tiek realizēti ar valsts budžeta līdzfinansējumu (*kamēr ir šādi projekti ir aktuāli*);
6. izglītības iestāžu investīciju projektu finansēšanai, ja ir sniegts valsts institūcijas atzinums par izglītības iestādes ēkas neatbilstību Būvniecības likuma 9. pantā noteiktajām būtiskajām prasībām;
	1. ar pašvaldības budžeta līdzfinansējumu nodrošināt aizņēmumus aktuālo pašvaldību infrastruktūras projektu īstenošanai (izglītības infrastruktūras projektiem pašvaldības budžeta līdzfinansējums nav lielāks par 10%, bet pārējiem projektiem – par 25%).

Mainot pašvaldību aizņemšanās nosacījumus, izmaiņas nevar pasliktināt pašvaldību aizņemšanās iespējas.

**Ministru kabineta viedoklis:**

Kā galveno pašvaldību aizņēmumu prioritāti 2020.-2022.gadam noteikt aizņēmumus ES un pārējās ārvalstu finanšu palīdzības finansēto projektu īstenošanai ar aizņēmuma apmēru, kas nepārsniedz projekta attiecināmo izmaksu kopējo apmēru. Pašvaldību aizņēmumu pieprasījumi tiek nodrošināti ikgadējā pašvaldību aizņēmumu kopējā palielinājuma ietvaros.

2020.-2022.gadā noteiktā pašvaldību aizņēmumu kopējā palielinājuma ietvaros pašvaldībām tiek nodrošināta piešķirto vidējā termiņa aizdevumu izmaksa atbilstoši aizdevumu līgumos noteiktajiem nosacījumiem.

**3. Nozaru ministriju jautājumi vidējā termiņā (2020.-2022.gads)**

**Izglītības un zinātnes ministrijas jomā:**

**Latvijas Pašvaldību savienības viedoklis:**

Lai nodrošinātu vienotu pieeju pedagogu atalgojumam un sakārtotu pedagogu darba samaksas sistēmu visās izglītības pakāpēs, pakāpeniski nodrošināt valsts budžeta finansējumu visu **pirmsskolas** izglītības iestāžu **pedagogu darba samaksai** bērnu no 1,5 gadu vecuma izglītošanā nodarbinātajiem pedagogiem:

1. no 2021.gada – pedagogiem, kas strādā ar 3 – 4 gadu vecuma bērniem;
2. no 2022.gada – pedagogiem, kas strādā ar bērniem vecumā no 1,5 gadiem līdz 2 gadiem.

Tādējādi valsts pilnībā pārņemtu visu pirmsskolas pedagogu atalgojuma finansēšanu, kas būtu atbilstoši Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 97.1. punktam (pakāpeniski ieviest atlīdzības finansēšanu no valsts budžeta visiem pirmsskolas pedagogiem).

**Ministru kabineta viedoklis:**

Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību (apstiprināts ar Ministru kabineta 2019.gada 7.maija. rīkojumu Nr.210) īstenošanai 127.1.pasākumam paredz, ka Izglītības un zinātnes ministrija līdz 2022.gada 30.oktobrim sagatavo piedāvājumu pakāpeniskai pārejai uz pirmsskolas pedagogu atalgojuma finansēšanu no valsts budžeta administratīvi teritoriālās reformas virzības ietvaros.

**Labklājības ministrijas jomā:**

**Puses vienojas:**

Plānā minimālo ienākumu atbalsta sistēmas pilnveidošanai 2020.-2021.gadam minimālo ienākumu atbalsta sistēmas pilnveidošanai 2020.–2021.gadam paredzētos pasākumus īstenot kompleksi un secīgi – no 2020. gada plānā paredzētos valsts budžeta finansētos pasākumus un no 2021. gada pašvaldību budžeta finansētos pasākumus. Ja valsts budžeta finansēto pasākumu īstenošana tiek sākta citā termiņā, attiecīgi tiek precizēts pašvaldību īstenojamo pasākumu termiņš nākamajā gadā

**Tieslietu ministrijas un Finanšu ministrijas jomā:**

**Puses vienojas:**

Tā kā Ministru kabineta noteikumu projekta “Kadastrālās vērtēšanas noteikumi” (VSS-493) pieņemšanas rezultātā kadastrālās vērtības nekustamo īpašumu objektiem varētu būtiski palielināties, laika posmā no jauno kadastrālo vērtību aprēķināšanas līdz to spēkā stāšanās gadam ir jāveic grozījumi likumā “Par nekustamā īpašuma nodokli”, paredzot samērīgu nekustamā īpašuma nodokļa apmēru, vienlaikus paredzot pašvaldību nodokļu ieņēmumu nesamazināšanos.

Kadastrālās vērtības, kuras tiks noteiktas izmantojot kadastrālo vērtību bāzes, kas tiks noteiktas, balstoties uz jaunajiem Kadastrālās vērtēšanas noteikumiem, var tikt izmantotas nekustamā īpašuma nodokļa aprēķinam ar to taksācijas gadu, kurā izpildās šādi nosacījumi: grozījumi likumā “Par nekustamā īpašuma nodokli” ir pieņemti savlaicīgi pirmstaksācijas gadā, lai pašvaldības varētu nodrošināt nodokļa aprēķināšanu un nekustamā īpašuma nodokļa maksāšanas paziņojumu izsūtīšanu taksācijas gadā.

**Vides aizsardzības un reģionālās ministrijas jomā:**

**Puses vienojas:**

Pašvaldības valdījumā esošās zemes vienības, kas atrodas jūras piekrastē (pludmalē) grāmatvedības uzskaitē uzņem pēc tam, kad ir izstrādāts normatīvais regulējums par augstākās bangas noteikšanu un attiecīgi precizēts regulējums par objektu reģistrāciju Nekustamā īpašuma valsts kadastra reģistrā.

**Puses vienojas:**

Vides aizsardzības un reģionālās attīstības ministrija savas kompetences ietvaros turpinās izvērtēt normatīvos aktus, kuri skar informācijas sistēmu izmaiņas, norādot uz nepieciešamību papildināt normatīvā akta anotāciju ar potenciālo ietekmi arī uz pašvaldību informācijas sistēmām.

**II. daļa Ministru kabineta un Latvijas Pašvaldību savienības**

**vienošanās un domstarpības par 2020.gada budžetu**

Saskaņā ar likuma „Par pašvaldībām” 86.pantu, likuma „Par pašvaldību budžetiem” 13.pantu un Ministru kabineta 2004.gada 6.jūlija noteikumiem Nr.585 „Kārtība, kādā Ministru kabinets saskaņo ar pašvaldībām jautājumus, kas skar pašvaldību intereses” Ministru kabinets un Latvijas Pašvaldību savienība vienojas protokolā iekļaut sadaļu par gadskārtējo budžetu (2020.gads), izskatot sekojošus jautājumus:

**1. Nodokļu ieņēmumi**

**Puses vienojas:**

Iedzīvotāju ienākuma nodokļa (turpmāk – IIN) prognozes sadalījumu pašvaldību un valsts budžetā noteikt attiecīgi 80% / 20% apmērā. Ieņēmumus pašvaldību budžetos no IIN 2020.gadā prognozēt 1 406,62 milj. *euro*apmērā.

Pašvaldībām tiek garantēti IIN ieņēmumi 100% apmērā no plānotās prognozes, ievērojot šādu sadalījumu pa ceturkšņiem: I ceturksnī – 22%, II ceturksnī – 24%, III ceturksnī – 26%., IV ceturksnī – 28%.

**Latvijas Pašvaldību savienības viedoklis:**

Nodrošināt, ka 2020.gadā un turpmāk ienākumi no azartspēļu nodokļa, izņemot likumā “Par izložu un azartspēļu nodevu un nodokļi” noteikto, vismaz 25% apmērā tiktu ieskaitīti tās pašvaldības budžetā, kuras teritorijā tiek organizēta azartspēle.

**Ministru kabineta viedoklis:**

Sagatavotie grozījumi likumā “Par izložu un azartspēļu nodevu un nodokļi” paredz ieskaitīt ienākumus no azartspēļu nodokļa valsts budžetā 90% apmērā un 10% tās pašvaldības budžetā, kuras teritorijā tiek organizētas azartspēles.

**Puses vienojas:**

Kopumā atbalstīt nodokļu ieņēmumus, kas tiek ieskaitīti pašvaldību budžetos 2020.gadā atbilstoši protokola 1.pielikumā minētajam apmēram, izņemot dabas resursu nodokļa un izložu un azartspēļu nodokļa ieņēmumus.

**2. Valsts budžeta transferti pašvaldībām**

**Puses vienojas:**

Kopumā atbalstīt piedāvāto valsts budžeta finansējuma sadalījumu caur nozaru ministrijām pašvaldību budžetiem atbilstoši protokola 2.pielikumā minētajam apmēram.

**3. Pašvaldību aizņēmumi, galvojumi un citas ilgtermiņa saistības**

**Latvijas Pašvaldību savienības viedoklis:**

1. 2020.gadā palielināt pašvaldību aizņēmumu kopējo palielinājumu tādā apmērā, lai tas nodrošinātu iespēju pašvaldībām operatīvi saņemt aizņēmumus gan ES un citas ārvalstu finanšu palīdzības līdzfinansēto projektu īstenošanai, gan pašvaldībām būtisku investīciju projektu īstenošanai. Papildu pašvaldību aizņēmumu limita palielinājumā izvērtēt nepieciešamo aizņēmumu investīciju projekta “Mežaparka Lielās estrādes rekonstrukcija” 2.kārtas B daļas 1.posma un 2.posma īstenošanai 2020.gadā.
2. Ja 2020.gadā aizņēmumu resurss pašvaldībām ir nepietiekams, lai pašvaldībām nodrošinātu aizņēmumus atbilstoši nosacījumiem, kas ietverti 2019.gada valsts budžeta likumā, tad kā prioritārus noteikt aizņēmumus
	1. ES un citas ārvalstu finanšu palīdzības līdzfinansēto projektu attiecināmajām izmaksām un tai neattiecināmo izmaksu daļai, kas saistīta ar projekta īstenošanu un projekta mērķa (mērķu) sasniegšanu;
	2. Emisijas kvotu izsolīšanas instrumenta līdzfinansēto projektu īstenošanai, kuros aizņēmuma apmērs neattiecināmajām izmaksām nepārsniedz projekta attiecināmo izmaksu kopsummu;
	3. valsts nozīmes sporta, aizsardzības infrastruktūras attīstības projektu īstenošanai, kuri tiek realizēti ar valsts budžeta līdzfinansējumu;
	4. avārijas situācijas novēršanai izglītības iestāžu ēkās un citās pašvaldību publiskajās ēkās, ja ir sniegts valsts institūcijas atzinums par ēkas neatbilstību Būvniecības likuma 9. pantā noteiktajām būtiskajām prasībām;
	5. ar 10% pašvaldības budžeta līdzfinansējumu izglītības infrastruktūras projektiem, kas risina vietu trūkumu izglītības iestādēs, tai skaitā pirmskolas izglītības iestādēs;
	6. ar 25% pašvaldības budžeta līdzfinansējumu infrastruktūras projektiem, bez kuru īstenošanas pašvaldībai nav iespējams nodrošināt funkcijas (pakalpojuma) izpildi.
3. Nodalīt atsevišķu aizņēmumu kopējā palielinājuma limitu projektiem, kas uzskaitīti 2.4. – 2.6. apakšpunktā.

**Ministru kabineta viedoklis:**

1. Kā galveno pašvaldību aizņēmumu prioritāti 2020.gadam noteikt aizņēmumus ES un pārējās ārvalstu finanšu palīdzības un Emisijas kvotu izsolīšanas instrumenta līdzfinansēto projektu īstenošanu ar aizņēmuma apmēru, kas nepārsniedz projekta attiecināmo izmaksu kopējo apmēru. Pašvaldību aizņēmumu pieprasījumi tiek nodrošināti 2020.gadā noteiktā pašvaldību aizņēmumu kopējā palielinājuma ietvaros.
2. 2020.gadā noteiktā pašvaldību aizņēmumu kopējā palielinājuma ietvaros pašvaldībām tiek nodrošināta piešķirto vidējā termiņa aizdevumu izmaksa atbilstoši aizdevumu līgumos noteiktajiem nosacījumiem.
3. Ja 2020.gadā tiek rasta iespēja papildus palielināt pašvaldību aizņēmumu kopējo pieļaujamo palielinājumu, tad kā demogrāfijas pasākumu nodrošināšanai šī papildu resursu ietvaros noteikt aizņēmumus jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai, lai mazinātu pašvaldībā reģistrēto bērnu rindu uz vietām pirmskolas izglītības iestādēs ar pašvaldības budžeta līdzfinansējumu ne mazāk kā 25% un Vides aizsardzības un reģionālās attīstības ministrijas pozitīvu atzinumu atbilstoši Ministru kabinetā apstiprinātiem projekta atlases un vērtēšanas kritērijiem.
4. 2020.gadā pašvaldību sniegto galvojumu un citu ilgtermiņa saistību uzņemšanās nosacījumi netiek mainīti.

**4. Pašvaldību finanšu izlīdzināšana**

**Puses vienojas:**

Speciālo dotāciju noteikt 148 060 368 *euro* apmērā, kura tiek pievienota valsts budžeta dotācijai pašvaldību finanšu izlīdzināšanas fondam.

Dotācijas apmēru par personu, kura ievietota sociālās aprūpes centrā līdz 1998.gada 1.janvārim, noteikt 5 520 *euro* apmērā (460 *euro* mēnesī).

**5. Nozaru ministriju jautājumi**

**Izglītības un zinātnes ministrijas jomā:**

**Latvijas Pašvaldību savienības viedoklis:**

Nosakot pašvaldībām jaunu autonomo funkciju – nodrošināt brīvpusdienas 1.-4.klases skolēniem, atbilstoši likumam “Par pašvaldībām” šīs funkcijas realizācijai pašvaldībām noteikt papildu finansēšanas avotu vai novirzīt atbilstošus valsts budžeta līdzekļus.

Saskaņā ar likuma “Par pašvaldībām” 15.pantu pašvaldībām ir tādas autonomās funkcijas kā gādāt par iedzīvotāju izglītību un nodrošināt iedzīvotājiem sociālo palīdzību (sociālo aprūpi), bet nav tādas funkcijas kā nodrošināt skolēnu bezmaksas ēdināšanu.

Likuma “Par pašvaldībām” 7. panta trešā daļa nosaka: “Nododot pašvaldībām jaunas šā likuma 15.pantā paredzētās autonomās funkcijas, kas saistītas ar izdevumu palielināšanos, likumā, kas nosaka šo funkciju izpildes kārtību, vienlaikus jānosaka pašvaldībām jauni ienākumu avoti”, savukārt likuma 8.panta pirmā daļa paredz: “Ar likumu pašvaldībām var uzdot pildīt autonomās funkcijas, kas nav paredzētas šajā likumā, vienlaikus attiecīgajā likumā nosakot papildu finansēšanas avotus, ja funkciju izpilde saistīta ar izdevumu palielināšanos”.

**Ministru kabineta viedoklis:**

Izglītības un zinātnes ministrija sagatavos un iesniegs izskatīšanai Ministru kabinetā 2020.gada budžeta likumprojektu paketē grozījumus Bērnu tiesību aizsardzības likumā, paredzot valsts un pašvaldību līdzdalību brīvpusdienu nodrošināšanā 1.-4.klases izglītojamajiem no 2020.gada 1.janvāra un grozījumus Izglītības likumā, paredzot, ka no 2020.gada 1.janvāra pašvaldības piedalās brīvpusdienu nodrošināšanā 1.-4.klases izglītojamajiem savu budžetu ietvaros vismaz tādā apmērā kā valsts.

**Puses vienojas:**

Izglītības un zinātnes ministrija izstrādās un 2020.gada valsts budžeta paketē iekļaus grozījumu Izglītības likumā, pagarinot likuma 17.panta 2.5 daļas, kas uzliek par pienākumu pašvaldībām piedalīties privātās izglītības iestādes uzturēšanas izdevumu finansēšanā, ja šī privātā izglītības iestāde ir sabiedriskā labuma organizācija vai sociālais uzņēmums, spēkā stāšanās laiku par vienu gadu.

**Puses vienojas:**

Iekļaut likumā "Par valsts budžetu 2020.gadam" normu, ka pašvaldības tām piešķirto mērķdotāciju pedagogu darba samaksai un valsts sociālās apdrošināšanas obligātajām iemaksām ir tiesīgas izmantot atlaišanas pabalstu izmaksai pedagogiem, kas zaudē darbu izglītības iestāžu likvidācijas vai reorganizācijas gadījumā, ja reorganizācija vai likvidācija ir pabeigta ne vēlāk kā līdz 2020.gada 31.augustam.

**Puses vienojas:**

Ministru kabineta noteikumu projektam “Noteikumi par vispārējās izglītības iestāžu nodrošinājumu atbilstoši izglītojamo speciālajām vajadzībām” papildus nepieciešamais finansējums 2020.gadā tiks nodrošināts atbilstoši Izglītības un zinātnes ministrijas pieejamiem finanšu resursiem..

**Puses vienojas:**

Izglītības un zinātnes ministrijai līdz 2020.gada 31.martam izstrādāt konceptuālo ziņojumu par profesionālās izglītības programmu finansēšanu un iesniegt izskatīšanai Ministru kabinetā.

**Puses vienojas:**

Atbilstoši 2019.gada 21.maijā Ministru kabinetā pieņemtajam informatīvajam ziņojumam (protokols Nr.25 38.§) “Par skolu tīkla sakārtošanu” Izglītības un zinātnes ministrijai pilnveidot modeli “nauda seko skolēnam”, izvirzot nosacījumus četriem reģionāla sadalījuma skolu modeļiem, tai skaitā mazajām sākumskolām.

**Labklājības ministrijas jomā:**

**Puses vienojas:**

No 2020. gada 1. janvāra garantētais minimālais ienākumu līmenis personai ir 64 *euro* mēnesī.

**Satiksmes ministrijas jomā:**

**Latvijas Pašvaldību savienības viedoklis:**

Autoceļu lietotāju maksājumi kopš 2007.gada ir pieauguši divkārt, bet finansējums autoceļiem nav sasniedzis pat pirmskrīzes gadu līmeni. Starpība starp autoceļu lietotāju maksājumiem un finansējumu autoceļiem šajā laikā palielinājusies vairāk nekā trīs reizes. 2020.gadā tiek plānots autoceļu lietotāju maksājumu pieaugums vēl par 70,9 milj. *euro*, t.sk. 65,7 milj. *euro* saistībā ar kārtējo akcīzes nodokļa likmes kāpumu naftas produktiem.

Valsts pamatbudžeta programmas 23.00.00 “Valsts autoceļu fonds” apakšprogramma 23.06.00 “Valsts autoceļu uzturēšana un atjaunošana”, apakšprogramma 23.07.00 “Valsts autoceļu pārvaldīšana” ieņēmumu bāze papildināma atbilstoši nodokļu un nodevu pieaugumam 70,9 milj. *euro* apmērā, 30% no šīs summas novirzāmi pašvaldību ielām un ceļiem. Satiksmes ministrijas budžeta apakšprogrammā 23.04.00 “Mērķdotācijas pašvaldību autoceļiem (ielām)” 2020.gadam paredzēt finansējumu 72,8 milj. *euro* apmērā.

2020.gadā valsts vietējiem (grants) autoceļiem nodrošināt finansējumu ne mazāk kā 18,6 milj. *euro* apmērā.

**Ministru kabineta viedoklis:**

Valsts budžeta apakšprogrammas 23.04.00 “Mērķdotācijas pašvaldību autoceļiem (ielām)” 2020. gada plānotais finansējums ir 53,8 milj. *euro.*

Izvērtējot nepieciešamos uzturēšanas un atjaunošanas darbus valsts autoceļu tīklā 2020.gadā, valsts vietējo autoceļu atjaunošanai 2020.gadā ir ieplānots finansējums 10,1 milj. *euro* apmērā.

**Puses vienojas:**

2020.gadā dotācija zaudējumu segšanai sabiedriskā transporta pakalpojumu sniedzējiem un dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai plānota 61,6 milj. *euro* apmērā.

Ja zaudējumu apmērs pārsniegs plānoto finansējumu, tiks meklēti finanšu resursi zaudējumu kompensēšanai.

Satiksmes ministrijai strādāt pie zaudējumu samazināšanas, efektivizējot procesus.

**Latvijas Pašvaldību savienības viedoklis:**

Satiksmes ministrijai vienlaikus ar 2020.gada valsts budžeta likuma projektu:

1. iesniegt valdībā apstiprināšanai valsts reģionālo un vietējo ceļu sakārtošanas programmu 2020.‒2027.gadam;
2. sagatavot nepieciešamos grozījumus normatīvajos aktos, lai aktualizētu valsts ceļu dalījumu reģionālajos un vietējos autoceļos.

**Ministru kabineta viedoklis:**

1) Valsts autoceļu tīkla sakārtošanu un attīstību nosaka valsts politikas plānošanas dokumenti, t.sk. Latvijas ilgtspējīgas attīstības stratēģija līdz 2030.gadam, Latvijas Nacionālais attīstības plāns 2014.-2020. gadam un Transporta attīstības pamatnostādnes 2014. – 2020. gadam un tajos izvirzītie mērķi.

Valsts autoceļu sakārtošanas darbi tiek plānoti atbilstoši piešķirtajam valsts budžeta programmas “Valsts autoceļu fonds” (turpmāk – Programma) finansējumam atbilstoši valsts budžeta likumā noteiktajam. .

2) Satiksmes ministrija līdz 2019.gada 30.decembrim plāno izstrādāt informatīvo ziņojumu par esošo ceļu tīkla izvērtējumu.

**Veselības ministrijas jomā:**

**Puses vienojas:**

Veselības ministrija sagatavos grozījumus Ministru kabineta 2002.gada 27.decembra noteikumos Nr.610 „Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas” un Ministru kabineta 2013.gada 17.septembra noteikumos Nr.890 “Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu”, paredzot pagarināt pārejas periodu prasību izglītības iestāžu telpu platībai ieviešanai līdz 2023.gada 1.septembrim, lai saskaņotu prasības izglītības iestāžu telpu platībai ar izglītības un administratīvi teritoriālās reformas norisi.

**Vides aizsardzības un reģionālās attīstības ministrijas jomā:**

**Latvijas Pašvaldību savienības viedoklis:**

1. Nodrošināt, lai 2020.gadā un turpmāk pašvaldību budžetos ieskaitāmā dabas resursu nodokļa (turpmāk – DRN) ieņēmumu procentuālā daļa nebūtu mazāka kā noteikts šobrīd spēkā esošajā Dabas resursu nodokļa likuma 28. pantā: par dabas resursu ieguvi vai izmantošanu un vides piesārņošanu, t.sk., atkritumu apglabāšanu – 60%, par oglekļa dioksīda (CO2) emisijām gaisā – 40%.
2. Samazinot DRN ieņēmumus pašvaldību budžetos, pašvaldībām tiek samazināti līdzekļi vides pasākumu finansēšanai: atkritumu apsaimniekošanai, ūdenssaimniecības attīstībai, notekūdeņu savākšanai, novadīšanai un attīrīšanai, gaisa aizsardzība u.c., kas gadījumā, ja tos neīstenos, veicinās vides kvalitātes pasliktināšanos, radīs draudus iedzīvotāju veselībai, apdraudēs ES prasību izpildi un mērķu sasniegšanu. Lai samazināta finansējuma apstākļos pašvaldības īstenotu pasākumus iepriekš minētajās jomās, būs nepieciešams paaugstināt pakalpojumu tarifus, kas pazeminās iedzīvotāju dzīves līmeni.
3. Ja tiek veikta DRN ieņēmumu pārdale par labu valstij, nepieciešams grozīt Dabas resursu nodokļa likuma 29.panta pirmo daļu, nosakot pienākumu valstij finansēt daļu no pasākumiem, kas saistīti ar vides aizsardzību, piemēram, ar izglītību vides aizsardzības jomā, vides monitoringu, bioloģiskās daudzveidības saglabāšanu un aizsardzību.

**Ministru kabineta viedoklis:**

1.Vides aizsardzības un reģionālās attīstības ministrija ir  izstrādājusi likumprojektu “Grozījumi Dabas resursu nodokļa likumā”, kurš paredz mainīt DRN maksājumu ieskaitīšanas proporciju budžetā, palielinot valsts pamatbudžetā ieskaitāmo procentu daļu attiecībā pret pašvaldību vides aizsardzības speciālajiem budžetiem. Šāda DRN pārdales maiņa no 2020.gada 1.janvāra ir saistāma ar aktīvākām rīcībām:

* atkritumu apsaimniekošanas sistēmas attīstībā (īpaši kontroles un uzraudzības jautājumos) un
* klimata pārmaiņu mazināšanas pasākumu īstenošanā.

2.Saskaņā ar Dabas resursu nodokļa likumu pašvaldības vides aizsardzības speciālā budžeta līdzekļi izmantojami tikai tādu pasākumu un projektu finansēšanai, kuri saistīti ar vides aizsardzību. Līdz ar to nevar apgalvot, ka samazinot pašvaldībām līdzekļus vides pasākumu finansēšanai vides aizsardzības speciālajos budžetos, tiks veicināta  vides kvalitātes pasliktināšanās, kas radīs draudus iedzīvotāju veselībai un samazinās cilvēku dzīves kvalitāti.

3. Ar Dabas resursu nodokļa likuma grozījumiem netiek uzdots pašvaldībām pildīt jaunas funkcijas un uzdevumus. Līdz ar to nav pamatoti norādīt, ka  pašvaldību funkcijas un uzdevumi netiks īstenoti nodokļa ieņēmumu pārdales rezultātā.

|  |  |  |
| --- | --- | --- |
| Ministru prezidents | Latvijas Pašvaldību savienības |  |
|  | priekšsēdis |  |
|  |  |  |
| A.K.Kariņš | G.Kaminskis |  |